กสิกรฯรายได้ปึ้ก กลุ่มเอ็มแอนด์เอ
กสิกรไทย หวั่นสินเชื่อเอสเอ็มอีโตต่ำเป้า แต่สินเชื่อรายใหญ่โตดี 2.5% รายได้ควบรวมกิจการทะลุเป้า
16 ก.ค. 2559

โพสต์ทูเดย์ - กสิกรไทย หวั่นสินเชื่อเอสเอ็มอีโตต่ำเป้า แต่สินเชื่อรายใหญ่โตดี 2.5% รายได้ควบรวมกิจการทะลุเป้า
นายพัชร สมะลาภา รองกรรมการผู้จัดการ ธนาคารกสิกรไทย เปิดเผยว่า ภาพรวมสินเชื่อธุรกิจรายใหญ่และเอสเอ็มอีครึ่งปีแรกเติบโตเพียงเล็กน้อย ยังต่ำกว่าเป้าหมาย จากภาวะเศรษฐกิจชะลอตัว โดยครึ่งปีแรกสินเชื่อเอสเอ็มอีโต 1.6% ต่ำกว่าเป้าหมายที่จะเพิ่ม 6% จากยอดคงค้าง 6 แสนล้านบาท เมื่อสิ้นปีก่อน เนื่องจากสินเชื่อกลุ่มลูกค้าขนาดกลางเพิ่ม แต่เอสเอ็มอีรายเล็กหดตัว โดยยอมรับว่ามีโอกาสที่ปีนี้สินเชื่อเอสเอ็มอีจะไม่เป็นไปตามแผน
ด้านสินเชื่อรายใหญ่ครึ่งปีแรกเติบโตน่าพอใจ 2.5% จากเป้าหมายทั้งปีโต 4% ของยอดคงค้าง 4.5 แสนล้านบาท ขณะที่รายได้ค่าธรรมเนียมเติบโตถึง 13-14% เกินเป้าที่วางไว้โต 10% จากดีลการซื้อและควบรวมกิจการ (เอ็มแอนด์เอ) ของบริษัท เบอร์ลี่ ยุคเกอร์ ซื้อบิ๊กซี ซูเปอร์เซ็นเตอร์ และการประมูล 4จี
ทั้งนี้ มีความเป็นไปได้ว่า ปีนี้สินเชื่อธุรกิจรายใหญ่จะโตเกินเป้า เนื่องจากยังมีดีลค้างท่อทยอยออกมาช่วงครึ่งปีหลังในหลายกลุ่มอุตสาหกรรม อาทิ อสังหาริมทรัพย์ ก่อสร้างขนาดใหญ่ โรงไฟฟ้า มีทั้งเอ็มแอนด์เอและขยายกิจการปกติ 
นอกจากนี้ หนี้ที่ไม่ก่อให้เกิดรายได้ (เอ็นพีแอล) ยังน่าห่วงในกลุ่มลูกค้าเอสเอ็มอีที่ยังอยู่ในช่วงขาขึ้น แต่อัตราการเพิ่มชะลอลง โดยเอ็นพีแอลลูกค้าเอสเอ็มอีอยู่ที่ 3.2% กลุ่มเสี่ยงอยู่ในธุรกิจเกษตร อัญมณีและเครื่องประดับ และส่งออก ส่วนเอ็นพีแอลลูกค้ารายใหญ่ต่ำมากไม่ถึง 1% ไม่น่าห่วง
สำหรับสินเชื่อกลุ่มธุรกิจก่อสร้างครึ่งปีแรกโต 2.2% และเชื่อว่าจะโตได้ 5-6% ตามเป้า เพราะครึ่งปีหลังจะคึกคักขึ้นจากการลงทุนของภาครัฐ ปัจจุบันยอดคงค้างกลุ่มก่อสร้างอยู่ที่ 8 หมื่นล้านบาท ส่วนการก่อสร้างที่อยู่อาศัยได้อานิสงส์บ้านประชารัฐผลักดัน แต่โครงการใหม่เกิดไม่มาก เพราะมีที่อยู่อาศัยรอขายจำนวนมาก